**John Giovanni Battista Catani** (25. joulukuuta 1864 Helsinki – 13. toukokuuta 1931 Helsinki) oli sveitsiläistä retoromaanisukua ollut suomalainen ravintoloitsija. Hän toimi Suomen Palloliiton puheenjohtajana vuosina 1909–1910.

Ura
---

### Konditoritausta

John Catanin isoisä oli sokerileipuri Florio Catani, joka saapui Suomeen Göteborgista vuonna 1825. Hän perusti aluksi konditorian Porvooseen ja avasi 1830-luvun alussa liikkeen Helsingin Pohjoisesplanadilla. John Catani peri veljensä kanssa liikkeen isältään Florio Anton Catanilta vuonna 1873 ja rakennutti myöhemmin sen tontille arvokkaan kivitalon. Pohjoisesplanadi 31:ssa sijaitseva rakennus tunnetaan nykyäänkin Catanin talona. Arkkitehti Theodor Höijern suunnitteleman rakennuksen valmistuttua vuonna 1890 Catani avasi siinä loisteliaan kahvilan, joka kilpaili Helsingin kulttuuriväen suosiosta yhdessä Hotelli Kämpin kanssa. Catanin ravintolan kanta-asiakkaisiin kuului muun muassa Eino Leino. Myös Suomen Palloliiton perustava kokous pidettiin kahvilassa vuoden 1907 toukokuussa. Catanin ravintola lopetti toimintansa vuonna 1917 ensimmäisen maailmansodan aiheuttaman säännöstelyn vuoksi.

### Urheilu-ura

John Catani tunnettiin innokkaana urheilumiehenä, joka kuului 1800-luvun loppupuolella Suomen parhaimpiin taitoluistelijoihin. Hän oli Nadja Franckin ja Rudolf Sundgrenin ohella ensimmäinen kansainväliseen taitoluistelukilpailuun osallistunut suomalainen. Catani voitti helmikuussa 1889 Tukholman taitoluistelukilpailuissa kolmannen palkinnon. Vuonna 1907 Catani valittiin Palloliiton ensimmäiseksi rahastonhoitajaksi ja maaliskuussa 1909 sen toiseksi puheenjohtajaksi uudelleenvalinnasta kieltäytyneen Walter Flanderin seuraajaksi. Hän kyllästyi nopeasti liitossa vallinneisiin riitoihin sekä toimintansa arvosteluun ja oli valmis eroamaan jo saman vuoden marraskuussa, mutta suostui kuitenkin jatkamaan maaliskuussa 1910 pidettyyn vuosikokoukseen saakka.

### Liikemiehenä

Ravintolaliiketoiminnan päättyessä John Catani siirtyi muun liiketoiminnan pariin. Hän oli vuodesta 1917 alkaen toimitusjohtajana yrityksessä Ab A. Wiborg, Handsk- och Bandhandel ja osakkaana hattutehdas Ab Helsingfors Nya Hattfabrikissa vuodesta 1916 alkaen.

Kirjallisuutta
--------------

* Sven Hirn: *Sockerbagaren från Graubünden*. Historiska och litteraturhistoriska studier 49. Svenska litteratursällskapet in Finland, 1974.
* Yrjö Soini: *Vieraanvaraisuus ammattina : Kulttuurihistoriallinen katsaus Suomen majoitus- ja ravitsemiselinkeinon kehitykseen*. Otava, 1963.
* Nils Wasastjerna: *En krönika om Helsingfors*. Söderströms, 1941.

Lähteet
-------

1. ↑  Genea.net Viitattu 20.6.2013.
2. 1 2  Sjöblom, Kenth: / Catani, John (1864–1931) *Kansallisbiografia-verkkojulkaisu (maksullinen)*.  25.8.2000. Helsinki:  Suomalaisen Kirjallisuuden Seura.
3. 1 2 3  Lautela, Yrjö & Wallén, Göran: *Rakas jalkapallo. Sata vuotta suomalaista jalkapalloa* (s. 334). Teos, 2007. ISBN 978-951-851-068-3
4. ↑  Lönnqvist, Bo: / Catani, Florio (1781–1871) *Kansallisbiografia-verkkojulkaisu*.  14.3.2000. Helsinki:  Suomalaisen Kirjallisuuden Seura. Viitattu 20.6.2013.
5. 1 2  Catanin rokokoohuone ihastutti helsinkiläisiä  20.5.2006. Helsingin Sanomat.  Arkistoitu 7.3.2012. Viitattu 20.6.2013.
6. ↑  Helsingfors Skridskoklubbin historiaa (Arkistoitu – Internet Archive) Viitattu 20.6.2013.
7. ↑  Raevuori, Antero: "Sata vuotta sitten", *Urheilu 2000 – osa 1*, s. 19. Helsinki ; Porvoo: WSOY, 1994. ISBN 951-19377-1.
8. ↑  Sjöblom, Kenth: "Jalkapallon varhaisvuodet – vahva helsinkikeskeisyys", *Rakas jalkapallo : sata vuotta suomalaista jalkapalloa*, s. 26–27. Helsinki: Teos, 2007. ISBN 978-951-85106-8-3.

  

Suomen Palloliiton puheenjohtajat
Walter Flander (1907–1908) |
John Catani (1909) |
Uno Westerholm (1910–1911) |
Carolus Lindberg (1912) |
Walter Qvist (1913–1917) |
Erik von Frenckell (1918–1952)  

Juuso Walden (1953–1963) |
Osmo P. Karttunen (1963–1974) |
Ove H. Rehn (1974–1975) |
Jouko Loikkanen (1975–1983) |
Lauri Pöyhönen (1983–1987) |
Pentti Seppälä (1987–1997)  

Pekka Hämäläinen (1997–2009) |
Sauli Niinistö (2009–2012) |
Markku Lehtola, vt. (2012) |
Pertti Alaja (2012–2017) |
Markku Lehtola, vt. (2017–2018) |
Ari Lahti (2018–)



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |